# Pneumònia per aspiració

La pneumònia per aspiració és una broncopneumònia que es desenvolupa a causa de l'entrada de materials aliens a l'arbre bronquial, que són habitualment continguts orals o gàstrics (incloent-hi aliments, saliva o secrecions nasals). Segons l'acidesa de l'aspirat, es pot desenvolupar una pneumonitis química, i els patògens bacterians (especialment bacteris anaeròbics) poden contribuir a la inflamació.

## Causes

La pneumònia per aspiració sovint és causada per un mecanisme de deglució incompetent, com és el cas en algunes formes de malaltia neurològica (una causa comuna són els accidents vasculars cerebrals, sovint en la vellesa) o quan una persona està embriaga. És relativament comú en ancians amb un diverticle de Zenker. Una causa iatrogènica és durant l'anestèsia general per una operació, de manera que als pacients se'ls diu que no prenguin nil per os ("res per la boca") durant almenys quatre hores abans de la cirurgia. En cas d'intervencions obstètriques, aquest tipus de pneumònia s´anomena síndrome de Mendelson. En fetus i nounats pot donar-se la síndrome d'aspiració de meconi (el meconi és la femta fetal) o SAM, d'etiopatogènesi complexa i considerada clàssicament un senyal de patiment fetal.
Encara és un tema controvertit si la pneumònia per aspiració representa una autèntica infecció bacteriana o un procés inflamatori químic. Ambdues causes poden presentar símptomes semblants i, a hores d'ara i en especial en cas de SAM, el seu tractament és difícil endemés.

### Bacteris implicats

Qua hi ha bacteris implicats, solen ser de la flora oral anaeròbica:
* Bacterioides
* Prevotella
* Fusobacterium
* Peptostreptococcus
També pot haver-hi bacteris aeròbics:
* Streptococcus pneumoniae
* Staphylococcus aureus
* Haemophilus influenzae
* Pseudomonas aeruginosa

## Ubicació

La ubicació sovint condiciona la gravetat del procés (com també la concurrència d'altres malalties preexistents), i depèn de la posició del pacient. Generalment, els lòbuls pulmonars central i inferior drets són els llocs més comuns de formació d'infiltrat, a causa del calibre més gran i l'orientació més vertical del bronqui principal dret. Els pacients que aspiren mentre estan dempeus poden tenir infiltrats bilaterals dels pulmons inferiors. El lòbul superior dret és una àrea habitual de consolidació pneumònica en alcohòlics que aspiren estant de bocaterrossa.

## Prognosi

És molt variable. Depén de factors com l'edat, la ubicació, el tipus i/o mida del material aspirat, etc. Les complicacions amb pitjor pronòstic són l'abscés pulmonar, el desenvolupament d'una pneumònia bacteriana resistent a l'antibioticoteràpia convencional i la pneumonitis química.

## Vegeu també

* Disfàgia
* Síndrome d'aspiració de meconi
* Síndrome de Mendelson
* Pneumònia nosocomial
* Síndrome de l'artèria mesentèrica superior

## Referències

* ↑ Luk, JK; Chan, DK «Preventing aspiration pneumonia in older people: do we have the 'know-how'?» (en anglès). Hong Kong Med J, 2014 Oct; 20 (5), pp. 421-7. DOI: 10.12809/hkmj144251. PMID: 24993858 [Consulta: 29 febrer 2016].
* ↑ Ramsey, DJ; Smithard, DG; Kalra, L «Early assessments of dysphagia and aspiration risk in acute stroke patients» (en anglès). Stroke, 2003 May; 34 (5), pp. 1252-7. PMID: 12677020 [Consulta: 29 febrer 2016].
* ↑ García-Almenta, MM; González Becerro, M; et al «Divertículo de Zenker como causa de neumonía aspirativa y disfagia en paciente nonagenaria con demencia moderada» (en castellà). Rev Esp Geriatr Gerontol, 2008 Mar-Apr; 43 (2), pp. 113-6. DOI: 10.1016/S0211-139X(08)71164-8. PMID: 18682122 [Consulta: 5 març 2016].
* ↑ Levy, DM «Pre-operative fasting—60 years on from Mendelson» (en anglès). Contin Educ Anaesth Crit Care Pain, 2006; 6 (6), pp. 215-218. DOI: 10.1093/bjaceaccp/mkl048 [Consulta: 3 març 2016].
* ↑ Lindenskov, PH; Castellheim, A; et al «Meconium aspiration syndrome: possible pathophysiological mechanisms and future potential therapies» (en anglès). Neonatology, 2015; 107 (3), pp. 225-30. DOI: 10.1159/000369373. PMID: 25721501 [Consulta: 4 març 2016].
* ↑ Whitfield, JM; Charsha, DS; Chiruvolu, A «Prevention of meconium aspiration syndrome: an update and the Baylor experience» (en anglès). Proc (Bayl Univ Med Cent), 2009 Apr; 22 (2), pp. 128-31. PMID: 19381312 [Consulta: 4 març 2016].
* 1 2 3 4 5 6 7 8 Table 13-7 in: Mitchell, Richard Sheppard; Kumar, Vinay; Abbas, Abul K.; Fausto, Nelson. Robbins Basic Pathology: With STUDENT CONSULT Online Access. Filadèlfia: Saunders. ISBN 1-4160-2973-7. 8a edició.
* ↑ Lanspa, MJ; Jones, BE; et al «Mortality, morbidity, and disease severity of patients with aspiration pneumonia» (en anglès). J Hosp Med, 2013 Feb; 8 (2), pp. 83-90. DOI: 10.1002/jhm.1996. PMID: 23184866 [Consulta: 29 febrer 2016].
* ↑ Anand Swaminathan, MD. «eMedicine.com: Pneumonia, Aspiration». Consulta: 20-01-2007
* ↑ Kuhajda, I; Zarogoulidis, K; et al «Lung abscess-etiology, diagnostic and treatment options» (en anglès). Ann Transl Med, 2015 Aug; 3 (13), pp. 183. DOI: 10.3978/j.issn.2305-5839.2015.07.08. PMID: 26366400 [Consulta: 5 març 2016].
* ↑ Moreira, Jda S; Camargo, Jde J; et al «Lung abscess: analysis of 252 consecutive cases diagnosed between 1968 and 2004» (en anglès). J Bras Pneumol, 2006 Mar-Apr; 32 (2), pp. 136-43. DOI: 10.1590/S1806-37132006000200009. PMID: 17273583 [Consulta: 5 març 2016].
* ↑ Chiang, SR; Tang, HJ; et al «Acid aspiration provokes the pneumonia caused by multidrug-resistant Acinetobacter baumannii in BALB/c mice» (en anglès). Int J Infect Dis, 2013 Jun; 17 (6), pp. e454-60. DOI: 10.1016/j.ijid.2013.01.022. PMID: 23522637 [Consulta: 5 març 2016].
* ↑ Karim, RM; Momin, IA; et al «Aspiration pneumonia in pediatric age group: etiology, predisposing factors and clinical outcome» (en anglès). J Pak Med Assoc, 1999 Apr; 49 (4), pp. 105-8. Arxivat de l'original el 6 de març 2016. PMID: 10540543 [Consulta: 5 març 2016].

## Enllaços externs

* Histopathology Lung -- Aspiration pneumonia. 2007 (anglès)
* Aspiration Pneumonia Instructional Tutorial Video. 2015 (anglès)